Návrh účasti
delegácie Slovenskej republiky na 106. zasadnutí Generálnej konferencie Medzinárodnej organizácie práce od 5. júna do 16. júna 2017 v Ženeve

Základné zmluvné a právne východiská účasti delegácie SR na konferencii

Podľa Ústavy Medzinárodnej organizácie práce (ďalej len ako skratka „MOP“) členské štáty Medzinárodnej organizácie práce musia zabezpečiť, že ich delegácie sú plne trojstranné (tripartitné), a že delegáti sú schopní konať plne nezávisle jeden od druhého.

	Čl. 3 odsek 1 a 2 Ústavy MOP ustanovuje:

-	konferencie sa zúčastňujú štyria zástupcovia člena – delegáti členského štátu MOP, z toho dvaja sú vládnymi delegátmi a ďalší dvaja sú delegátmi, ktorí zastupujú tak zamestnávateľov (RÚZ, AZZZ SR), ako aj pracovníkov – zamestnancov (KOZ SR) každého z členov MOP (členských štátov MOP),
-	každého delegáta môžu sprevádzať najviac dvaja odborní poradcovia ku každému bodu programu zasadnutia konferencie.

•	Čl. 13 odsek 2 písm. a), čl. 3 odsek 8 a 9 Ústavy MOP: 

-	úhrada nákladov – každý z členov (členských štátov MOP) uhrádza cestovné výdavky a výdavky spojené s pobytom svojich delegátov a poradcov alebo zástupcov, ktorí sa zúčastnia na zasadnutiach konferencie; vláda každého člena (členského štátu MOP) oznámi mená delegátov a ich poradcov Medzinárodnému úradu práce (ďalej len ako skratka „MÚP) - najneskôr pri tejto konferencii do 9. mája 2016; poverovacie listiny delegátov a ich poradcov podliehajú verifikácii konferencie, ktorá dvojtretinovou väčšinou hlasov prítomných delegátov môže odmietnuť prijatie ktoréhokoľvek delegáta alebo poradcu, pri ktorom dospeje k záveru, že nebol vymenovaný v súlade s týmto článkom.

	Čl. 3 odsek 1, 2, 5, čl. 13 odsek 2 písm. a) Ústavy MOP:

-	v prípade nedodržania uvedených ustanovení Ústavy MOP je možnosť podať sťažnosť (sťažnosti) za porušenie ustanovení Ústavy MOP mandátovému výboru konferencie.

	Čl. 3 odsek 5 Ústavy MOP:

-	 členovia (členské štáty MOP) vymenujú mimovládnych delegátov a poradcov, ktorých vyberú po súhlase s najreprezentatívnejšími profesijnými organizáciami zamestnávateľov a pracovníkov (v podmienkach SR je to RÚZ, AZZZ SR  a KOZ SR) príslušnej krajiny (štátu), ak také sú.

Podľa čl. 2 odseku 3 písm. a) Rokovacieho poriadku konferencie okrem delegátov a poradcov sa na konferencii môžu zúčastniť aj ministri (štátni tajomníci), ktorých ministerstvá sa zaoberajú otázkami, o ktorých rokuje konferencia a ktorí nie sú delegátmi alebo poradcami. 

Program

106. zasadnutia Generálnej konferencie Medzinárodnej organizácie práce (ďalej len ako „konferencia“), ktoré sa uskutoční v Ženeve od 5. júna do 16. júna 2017 

Program konferencie je nasledovný:

Stále body programu konferencie:
I.	Správy predsedu Správnej rady Medzinárodného úradu práce /ďalej len   „MÚP“/ a generálneho riaditeľa MÚP,

II.	Program a rozpočet na roky 2018 – 2019 a iné otázky;

III.	Informácie a správy o aplikácii dohovorov a odporúčaní MOP;

Body programu zaradené samotnou konferenciou alebo Správnou radou MÚP:

IV.	Pracovná migrácia – všeobecná rozprava;

V.	Dôstojná práca pre zabezpečenie mieru, bezpečnosti a prevencie voči katastrofám – revízia Odporúčania MOP týkajúceho sa zamestnanosti č. 71 z roku 1944 (Prechod z vojny do mieru) – normotvorná činnosť, druhé kolo diskusií;

VI.	Opakovaná diskusia k strategickému cieľu týkajúceho sa základných princípov a práv v rámci pracovných činností, v súlade s Deklaráciou MOP o sociálnej spravodlivosti pre spravodlivú globalizáciu z roku 2008;

VII.	Abrogácia dohovorov č. 4, 15, 28, 41, 60 a 67.

K I. bodu programu konferencie - Správy predsedu správnej rady MÚP a generálneho riaditeľa MÚP

Diskusia o týchto dokumentoch začne v prvom týždni konferencie.

Predseda správnej rady MÚP podá správu konferencii o práci správnej rady MÚP od júna 2016 do júna 2017.

Generálny riaditeľ MÚP v rámci tohto bodu programu predloží správu konferencii. Správa zahŕňa dodatok o situácii pracovníkov na okupovaných arabských územiach. 

Členom (členským štátom) MOP budú k dispozícii správy predsedu správnej rady MÚP a generálneho riaditeľa MÚP a budú sa môcť k nim vyjadriť vo všeobecnej rozprave. Časový limit vystúpenia je len 5 minút (článok 14 odsek 6 Rokovacieho poriadku konferencie), aby sa umožnilo vystúpiť čo najväčšiemu počtu rečníkov. Časový limit je potrebné striktne dodržiavať. Pre informáciu účastníkov tento dovolený čas korešponduje približne s tromi písanými stranami s dvojnásobnou medzerou medzi riadkami, ktoré sú čítané v primeranej rýchlosti pre správne simultánne tlmočenie.

Priebeh konferencie sa publikuje v priebežných záznamoch v anglickom jazyku, francúzskom jazyku a v španielskom jazyku. Jednotlivé texty vystúpení k prvému bodu programu konferencie je potrebné predložiť v príslušnej elektronickej forme. Rozprava na plenárnom zasadnutí konferencie, ako aj správy výborov týkajúce sa bodov I. až VII. programu konferencie sú prístupné na Internete (http://www.ilo.org). 

Zásady, ktorými sa riadi rozprava na plenárnom zasadnutí konferencie:

Nasledujúce zásady sú ustanovené v odsekoch 54 až 58 zo štvrtej správy pracovnej skupiny správnej rady MÚP o programe a štruktúre MOP (1967), forma a prospešné prostredie pre rozpravu k správam na plenárnom zasadnutí konferencie: 

○ sloboda slova (vyjadrovania) je pilierom MOP, ani vlády, ani zamestnávatelia alebo pracovníci nie sú oslobodení od kritiky v rámci svojich ochranných hraníc;
○ sloboda slova zahŕňa slobodu odpovedať – jedno stanovisko môže čeliť námietkam iného stanoviska;
○ sociálna spravodlivosť prispieva k trvalému mieru; všetky ľudské bytosti majú právo realizovať svoj materiálny blahobyt a duchovný rozvoj v slobode a dôstojnosti. Šírka týchto základných zásad MOP znemožňuje presne vymedziť rozpravu na Medzinárodnej konferencii práce a MOP sa musí zamerať na ciele, ktoré odvodzuje z týchto zásad, bez ohľadu na politické úvahy;
○ napriek tomu, účel a rozsah rozpravy na Medzinárodnej konferencii práce nesmie zasiahnuť do riadnej diskusie Bezpečnostnej rady Organizácie Spojených národov a Valného zhromaždenia, orgánmi poverenými Chartou so zodpovednosťou za politické rozhodnutia v systéme OSN;
○ podporovať hodnoty ľudskej slobody a dôstojnosti uchované v Ústave MOP v obdobiach ostrého politického napätia, konferencia sa musí usilovať k najplnšej možnej pokračujúcej spolupráci pri realizácii cieľov MOP. Každý delegát má povinnosť vziať do úvahy tieto činitele a prezident konferencie zaistiť, že sa zachovávajú.

K II. bodu programu konferencie - Program a rozpočet na dvojročné obdobie 2018 -2019 a iné otázky MOP – finančný výbor vládnych zástupcov

Podľa II. bodu programu konferencie, konferencia bude vyzvaná preskúmať a prijať  finančný výkaz k 31. decembru 2016 a zvážiť také finančné a správne záležitosti, o ktorých môže rozhodnúť správna rada, aby sa vzali na vedomie. Finančné a rozpočtové záležitosti MOP sa prerokujú vo finančnom výbore vládnych zástupcov podľa Rokovacieho poriadku konferencie a Finančných pravidiel MOP. Na práci tohto výboru sa zúčastní len určený vládny zástupca, pretože členský príspevok do rozpočtu MOP platí štát, a nie sociálni partneri. 

Tento bod programu konferencie sa bude prerokúvať vo výbore, ktorý pokrýva II. bod programu zasadnutia konferencie. Určený člen vládnej časti delegácie SR sa zúčastní na práci tohto výboru. Vládny zástupca SR vo finančnom výbore podporí prijatie finančného výkazu MOP.

Výbor príjme správu o činnosti výboru a závery v tejto oblasti a predloží ich na schválenie plenárnemu zasadnutiu konferencie.

K III. bodu programu konferencie - Informácie a správy o aplikácii dohovorov a odporúčaní MOP – výbor pre aplikáciu noriem

Výbor pre aplikáciu dohovorov a odporúčaní je vytvorený tak, aby sa každý rok zaoberal týmto bodom programu zasadnutia konferencie. Výbor posudzuje informácie a správy dodané vládami členských štátov MOP podľa článkov 19, 22 a 35 Ústavy MOP spoločne so správou výboru expertov pre aplikáciu dohovorov a odporúčaní. Vláda Slovenskej republiky prostredníctvom Ministerstva práce, sociálnych vecí a rodiny SR a v spolupráci s príslušnými ministerstvami a po konzultácii so sociálnymi partnermi na základe požiadaviek správnej rady MÚP vypracovala za rok 2016 sedemnásť správ o aplikácii dohovorov MOP, ktorými je Slovenská republika viazaná, išlo o správy k týmto dohovorom MOP:

-	Dohovor MOP o právach poľnohospodárskych pracovníkov združovať sa a zlučovať sa č. 11 z roku 1921 - č. 98/1924 Sb. z. a n., 4. bod oznámenia č. 110/1997 Z. z.;

-	Dohovor MOP o odškodňovaní pracovníkov v poľnohospodárstve č. 12 z roku 1921 - č. 437/1990 Zb., 5. bod oznámenia č. 110/1997 Z. z.;

-	Dohovor MOP o odškodňovaní pracovníkov pri úrazoch č. 17 z roku 1925 - č. 437/1990 Zb., 8. bod oznámenia č. 110/1997 Z. z.;

-	Dohovor MOP o rovnakom zaobchádzaní s domácimi i zahraničnými pracovníkmi pri odškodňovaní pracovníkov pri úrazoch č. 19 z roku 1925 - č. 34/1928 Sb. z. a n., 10. bod oznámenia č. 110/1997 Z. z.;

-	Dohovor MOP o nútenej alebo povinnej práci č. 29 z roku 1930 - č. 506/1990 Zb., 14. bod oznámenia č. 110/1997 Z. z.;

-	Dohovor MOP o odškodňovaní pracovníkov pri chorobách z povolania (revidovaný v roku 1934) č. 42 z roku 1934 - č. 438/1990 Zb., 20. bod oznámenia č. 110/1997 Z. z.;

-	Dohovor MOP o pracovnej inšpekcii v priemysle a obchode č. 81 z roku 1947 – č. 17/2010 Z. z.;

-	Dohovor MOP o minimálnych normách sociálneho zabezpečenia č. 102 z roku 1952 - č. 461/1991 Zb., 36. bod oznámenia č. 110/1997 Z. z.;

-	Dohovor MOP o potlačení nútenej práce č. 105 z roku 1959 – č. 340/1998 Z. z.;

-	Dohovor MOP o invalidných dávkach, o dávkach v starobnom veku a o dávkach pozostalým č. 128 z roku 1967 - č. 416/1991 Zb., 44. bod oznámenia č. 110/1997 Z. z.;

-	Dohovor MOP o inšpekcii práce v poľnohospodárstve č. 129 z roku 1969 – č. 15/2010 Z. z.;

-	Dohovor MOP o lekárskej starostlivosti a dávkach v chorobe č. 130 z roku 1969 - č. 537/1990 Zb., 45. bod oznámenia č. 110/1997 Z. z.;

-	Dohovor MOP o minimálnom veku na prijatie do zamestnania č. 138 z roku 1973 – č. 341/1998;

-	Dohovor MOP o platenom študijnom voľne č. 140 z roku 1974 -  č. 491/1990 Zb., 48. bod oznámenia č. 110/1997 Z. z.;

-	Dohovor MOP o rovnosti príležitostí a rovnakom zaobchádzaní pre mužov a ženy: pracovníci s rodinnými povinnosťami č. 156 z roku 1981 – č. 205/2003 Z. z.;

-	Dohovor MOP o skončení zamestnania z podnetu zamestnávateľa č. 158 z roku 1982 – č. 172/2010 Z. z.;

-	Dohovor MOP o zákaze a o okamžitých opatreniach na odstránenie najhorších foriem detskej práce č. 182 z roku 1999 - č. 38/2001 Z. z.

Tento bod programu konferencie sa bude prerokúvať vo výbore, ktorý pokrýva III. bod programu zasadnutia konferencie. Určení členovia delegácie SR sa zúčastnia na práci tohto výboru. Vládny zástupca vo výbore pre aplikáciu dohovorov a odporúčaní MOP bude presadzovať a obhajovať skutočnosti vyplývajúce z podaných správ, ako aj ďalšie skutočnosti, ktoré sa týkajú SR.

Výbor príjme správu o činnosti výboru a závery v tejto oblasti a predloží ich na schválenie plenárnemu zasadnutiu konferencie.

K IV. bodu programu konferencie 

Na svojom 325. zasadnutí (október – november 2015) Správna rada rozhodla zaradiť do programu súčasného zasadnutia bod programu konferencie „pracovná migrácia“ za účelom všeobecnej rozpravy.

Všeobecná rozprava ponúka pre účastníkov jedinečnú možnosť lepšie pochopiť ako by mohla pracovná migrácia prispieť k udržateľnému rozvoju, hospodárskemu rastu, rastu zamestnanosti a dôstojnej práce pre všetkých. Táto všeobecná rozprava si preto kladie za cieľ prispieť ku globálnej diskusii o pracovnej migrácii.

Podkladom pre diskusie bude správa pripravená MÚP (ILC.106/IV), ktorá bude obsahovať aktuálne informácie o posledných trendoch v rámci pracovnej migrácie. Správa sa zameria na oblasti ako ochrana migrujúcich pracovníkov, podpora ich zručností, prehľad vývoja pracovnej migrácie na regionálnej a subregionálnej úrovni. Správa sa taktiež bude zameriavať na spravodlivý náborový proces vo vzťahu k migrujúcim pracovníkom s cieľom zvýšiť ochranu týchto osôb. Správa bude sprístupnená účastníkom konferencie pred samotným začiatkom podujatia.

V rámci tohto bodu programu sa vládny zástupca zúčastní práce výboru s cieľom prípravy jednotnej pozície MOP k pracovnej migrácii.

K V. bodu programu konferencie 

Na svojom 106. zasadnutí konferencia preskúma v rámci druhého a súčasne posledného kola diskusií problematiku zamestnanosti a dôstojnej práce pre zabezpečenie mieru, s cieľom prijatia odporúčania. 

V tejto súvislosti, a v nadväznosti na minuloročné prvé kolo diskusií o tomto odporúčaní, pripravil MÚP novú verziu dokumentu (ILC.106/V/1), ktorý obsahuje text navrhovaného dokumentu. Pre potreby druhého kola diskusií v rámci dvojkolovej rozpravy, konferencia preskúma novú správu pripravenú MÚP (ILC.106/V/2A), v ktorom sú začlenené stanoviská vybraných štátov a samotného MÚP. Nový návrh znenia samotného odporúčania bude v dokumente ILC.106/V/2B. Oba dokumenty budú zverejnené na internetovej stránke organizácie v nasledujúcich týždňoch.

	V rámci tohto bodu sa vládny zástupca zúčastní na tvorbe a prijímaní pozmeňujúcich a doplňujúcich návrhov k Odporúčaniu MOP č. 71. Zástupca vládnej časti delegácie sa bude aktívne zapájať do formovania konečného znenia navrhovaných zmien tohto odporúčania a taktiež bude presadzovať prijatie záverov, ktoré vyplynú z práce tohto výboru.

K VI. bodu programu konferencie 

Na svojom 328. zasadnutí (november 2016) Správna rada rozhodla o zaradení hodnotenia dopadu Deklarácie MOP o sociálnej spravodlivosti pre spravodlivú globalizáciu z roku 2008 do programu konferencie. Konferencia bude vyzvaná zhodnotiť dopady uvedenej deklarácie, najmä rozsah, v akom sa v jednotlivých členských štátoch uplatňuje každý zo štyroch kľúčových princípov MOP: zamestnanosť, sociálna ochrana, sociálny dialóg a základné princípy a práva pri práci.

Cieľom diskusie je najmä lepšie pochopiť vývoj v tejto oblasti v jednotlivých štátoch, ako aj potreby štátov s ohľadom na spomenuté princípy s cieľom dohody na príprave novej rezolúcie, ktorá by určila priority a poskytla podporu pre koncipovanie nového akčného plánu týkajúceho sa základných princípov a práv v práci do roku 2020.

K VII. bodu programu konferencie

	Na svojom 325. zasadnutí (november 2015) Správna rada rozhodla o zaradení bodu týkajúceho sa abrogácie nasledujúcich dohovorov: Dohovor č. 4 týkajúci sa nočnej práce žien z roku 1919; Dohovor č. 15 týkajúci sa minimálneho veku prijatia do zamestnania pre orezávačov a kuričov z roku 1921; Dohovor č. 28 týkajúci sa ochrany pred nehodami pre pracovníkov v dokoch z roku 1929; Dohovor č. 41 revidovaný dohovor týkajúci sa nočnej práce žien z roku 1934; Dohovor č. 60 týkajúci sa minimálneho veku pre prijatie do zamestnania v mimopriemyselných oblastiach z roku 1937; a Dohovor č. 67 týkajúci sa pracovného času a času odpočinku pre prácu v cestnej doprave z roku 1939.

	V zmysle ustanovení Ústavy MOP je konferencia oprávnená dvojtretinovou väčšinou a na základe odporúčania Správnej rady rozhodnúť o abrogácii vybraných dohovorov v prípade, ak je zjavné, že tieto dohovory stratili svoj význam s ohľadom na spoločenské zmeny, ktoré od ich prijatia nastali.

	V súlade s čl. 19 ods. 9 Ústavy MOP, abrogácia znamená úplné odstránenie právnych účinkov a vzťahov vyplývajúcich z daného dohovoru.

	SR týmito dohovormi nie je viazaná. 	

Ďalšie výbory konferencie:
	
Mandátový výbor konferencie pozostáva z jedného vládneho delegáta, z jedného delegáta za zamestnávateľov a jedného delegáta za pracovníkov, ktorých menuje konferencia. Mandátový výbor sa schádza na uzavretých zasadnutiach a jeho zodpovednosť zahŕňa:

– preskúmavanie akreditačných listín, ako aj akékoľvek námietky týkajúce sa akreditačných listín delegátov a ich poradcov a tiež aj neuloženie akreditačných listín delegáta za zamestnávateľov a delegáta za pracovníkov (článok 5 odsek 2 a článok 26 Rokovacieho poriadku konferencie),
– posudzovanie sťažností k nedodržiavaniu článku 13 odseku 2 písm. a) Ústavy Medzinárodnej organizácie práce (platba výdavkov trojstrannej delegácie) (článok 26 Rokovacieho poriadku konferencie),
– monitorovanie každej situácie pokiaľ ide o porušovanie ustanovení článku 3 alebo článku 13 odseku 2 písm. a), o ktorom konferencia požadovala správu (článok 26 Rokovacieho programu konferencie),
– určovanie požadovanej uznášaniaschopnosti pre platnosť hlasovaní vykonaných konferenciou (článok 20 odsek 1 Rokovacieho poriadku konferencie).

Výberový výbor konferencie je zložený z 28 členov vymenovaných vládnou skupinou, zo 14 členov vymenovaných skupinou za zamestnávateľov a zo 14 členov vymenovaných skupinou za pracovníkov (zamestnancov). Jeho zodpovednosť zahŕňa zariaďovanie programu konferencie, určovanie času a programu plenárnych zasadnutí konferencie a konanie v mene svojich každých iných rutinných otázok. Od roku 1996 reformami konferencie väčšina týchto úloh bola zverená predstaviteľom výboru, a preto s výnimkou, ak výberový výbor konferencie je vyzvaný posúdiť špecifické otázky, bežne zasadne len raz na začiatku konferencie.